KIRJALLINEN KYSYMYS E-1439/01 esittäjä(t): Hedwig Keppelhoff-Wiechert (PPE-DE), Jean-Louis Bourlanges (PPE-DE) ja Jan Mulder (ELDR) komissiolle. SOS-maaseutu-puhelinpalvelu.



Virallinen lehti nro 350 E , 11/12/2001 s. 0155 - 0156



KIRJALLINEN KYSYMYS E-1439/01 esittäjä(t): Hedwig Keppelhoff-Wiechert (PPE-DE), Jean-Louis Bourlanges (PPE-DE) ja Jan Mulder (ELDR) komissiolle (17. toukokuuta 2001) Aihe: SOS-maaseutu-puhelinpalvelu Viimeaikaiset maatalousalan kriisit, joita ovat useissa jäsenvaltioissa esiintyneet BSE-tauti sekä suu- ja sorkkatauti, ovat aiheuttaneet maatalousyhteisöille valtavia paineita. Budjettikohdan B3-301 (Tiedotuspisteet) mukaan SOS-maaseutu-puhelinpalvelujen rahoittamiseen voi saada EU:n rahoitusta. Tällainen puhelinpalvelu on aikaisemmin osoittautunut hyödylliseksi autettaessa maaseudun väestöä selviytymään muun muassa eläintautien puhkeamisen seurauksista. Vuodesta 2000 alkaen komission yksiköt eivät ole panneet täytäntöön näiden palvelujen rahoittamista koskevia määräyksiä, vaikka budjettivallan käyttäjä on nimenomaan ottanut toiminnon talousarvioon. Aikooko komissio maatalousalan nykyisen tilanteen huomioon ottaen toteuttaa budjettivallan käyttäjän selvän tahdon? Romano Prodin komission puolesta antama vastaus (27. heinäkuuta 2001) Talousarvion luku B3-30, johon sisältyy budjettikohta B3-301 (Tiedotustoimipisteet), on tarkoitettu tiedotus- ja viestintätoimien rahoittamiseen. Osana tiedotus- ja viestintäpolitiikkaansa komissio on perustanut EU-tietoa tarjoavan Europe Direct -puhelinpalvelun. Tämä ilmainen palvelu on kaikkien kansalaisten käytettävissä. Palvelun kautta myös maatalousväestö voi hankkia yleistä tietoa EU-asioista. Lisäksi komissio rahoittaa maaseudun EU-tietokeskuksia, joita on tätä nykyä yhteensä 130. Tietokeskukset ovat allekirjoittaneet yleissopimuksen komission kanssa, ja niiden toiminnasta vastaavat maaseudulla esimerkiksi maatalouskamarit, kehitysyhtiöt, kunnalliset hallintoelimet tms. Tietokeskuksia on kaikilla EU:n alueilla, ja ne ovat avoimia jokaiselle; komissio toimittaa niille uutta tietoaineistoa säännöllisesti ja järjestää koulutusta, jotta viljelijöille voidaan antaa ajankohtaista tietoa eri aiheista. Komissio mielestä nämä kaksi järjestelyä riittävät kattamaan tiedotustoiminnan tältä osin. Vuosina 19961999 komissio rahoitti budjettikohdasta B2-5122 (Yhteistä maatalouspolitiikkaa koskevat tiedotustoimet) Enfsos-verkoston toimia; verkosto on keskittynyt sosiaaliavustuksiin. Yhteistä maatalouspolitiikkaa koskeviin tiedotustoimiin on vuoden 2000 talousarviosta alkaen myönnetty rahoitusta budjettikohdasta B1-382 yhteistä maatalouspolitiikkaa koskevista tiedotustoimista 17 päivänä huhtikuuta 2000 annetun neuvoston asetuksen (EY) N:o 814/2000(1) mukaisesti. Niihin ei kuulu sosiaalisia toimia. Sosiaaliavustuksia ei voida rahoittaa budjettikohdasta B3-301, sillä ne eivät kuulu edellä mainittujen järjestelyjen piiriin eikä niissä ole kyse tiedotuksesta tai viestinnästä. Maatalous- ja budjettikomissaarit ovat jo toimittaneet selvityksen tilanteesta arvoisalle parlamentinjäsenelle Jan Mulderille 27. heinäkuuta 2000 ja 19. lokakuuta 2000 päivätyillä kirjeillään. Kirjeissä todetaan, että sosiaalisten toimien rahoittamista on tarkasteltava alue- ja paikallisviranomaisten hallinnoimien maaseudun kehittämisohjelmien yhteydessä tai osana yhteisön aloitetta maaseudun talouden kehittämistoimien yhdistämiseksi (Leader). Budjettikomissaari on myös kiinnittänyt parlamentinjäsenten huomiota tähän asiaan 1. joulukuuta 2000 päivätyllä kirjeellään budjettivaliokunnan puheenjohtajalle Terence Wynnille; kirjeessä käsitellään vuoden 2001 talousarviomenettelyyn liittyviä toteuttamisongelmia. (1) EYVL L 100, 20.4.2000.